डैमेज स्किन की खोई हुई चमक लौटाना आसान है, घरेलू नुस्खों से मुफ्त में पाएं खूबसूरती
खानपान, आदतें, लाइफस्टाइल, हार्मोन्स में बदलाव और असंतुलन, पर्यावरण, यहां तक ​​कि धूप के संपर्क में आने से भी स्किन डैमेज होने लगती है। डैमेज स्किन की खोई हुई चमक लौटाने के आसान घरेलू उपाय बता रही हैं ब्यूटी एक्सपर्ट शहनाज हुसैन।
हम सभी अच्छी त्वचा के साथ पैदा हुए हैं। सभी बच्चों की स्किन सॉफ्ट और हर तरह की स्किन प्रॉब्लम्स से मुक्त होती है। जैसे-जैसे हम बड़े होते हैं, त्वचा कई कारणों से प्रभावित होती है, जैसे हमारा खानपान, आदतें, लाइफस्टाइल, हार्मोन्स में बदलाव और असंतुलन, पर्यावरण, यहां तक ​​कि धूप के संपर्क में आने से भी स्किन डैमेज होने लगती है। ये सभी समस्याएं त्वचा को नुकसान पहुंचाती हैं और मुंहासे, दाग-धब्बे, रैशेज जैसी तकलीफें बढ़ने लगती हैं। डैमेज स्किन की खोई हुई चमक लौटाने के आसान घरेलू उपाय बता रही हैं ब्यूटी एक्सपर्ट शहनाज हुसैन।
इन आदतों से बिगड़ती है चेहरे की खूबसूरती 
कई बार हमारी गलत आदतें ही चेहरे की रंगत बिगाड़ देती हैं और स्किन खराब होने लगती हैं। स्किन की खूबसूरती खराब न हो इसलिए इन आदतों से बचें-
बार-बार चेहरे को न छूएं 
जिन लोगों के चेहरे पर पिंपल्स या फोड़े-फुंसियां होती हैं, वे अक्सर उन्हें छूने के लिए बार बार चेहरे पर हाथ लगाते हैं। ऐसे में हाथों एक कीटाणु चेहरे की समस्या और बढ़ा देते हैं। चेहरे को दिन में दो बार अच्छी तरह धोएं और बार बार छूने से बचें। ये आदत बदलकर आप चेहरे की खोई रंगत लौटा सकती हैं
आंखों को रब न करें 
आंखों को बार बार रगड़ने से रैशेज और झुर्रियां पड़ने लगती हैं। साथ ही इंफेक्शन भी हो सकता है। आंखों के आसपास की स्किन बहुत सॉफ्ट और सेंसिटिव होती है। इसे बार बार रब करने से स्किन डैमेज होती है। आपको भी आंखों को रब करने की आदत है तो इसे तुरंत छोड़ दें।
होंठों पर जीभ न फेरें 
कई लोग बार बार होंठों पर जीभ घुमाते रहते हैं और फिर ये उनकी आदत हो जाती है। होंठों की स्किन बहुत सॉफ्ट होती है, इसे बार बार छूने से इंफेक्शन हो सकता है। साथ ही होंठों की स्किन ड्राई हो जाती है इसलिए होंठों पर जीभ फेरने की आदत छोड़ दें।
मुंहासों और दाग-धब्बों को फैलने से रोकें
आमतौर पर मुंहासों के बाद चेहरे पर जो दाग-धब्बे और गड्ढे रह जाते हैं उनसे स्किन को बहुत नुकसान होता है। मुहांसे चेहरे पर गहरे निशान छोड़ जाते हैं जिससे चेहरा बदसूरत नजर आता है। चेहरे को दाग-धब्बे और गड्ढों से बचाने के लिए सबसे जरूरी है कि मुंहासों को बढ़ने ही न दिया जाए। इसके लिए आप अच्छे स्किन एक्सपर्ट से भी संपर्क कर सकते हैं।
हम यहां पर कुछ ऐसे घरेलू उपाय बता रहे हैं जो मुंहासों को फैलने से रोकेंगे और चेहरे की खूबसूरती बढ़ाने में मदद करेंगे:
मुंहासों और दाग-धब्बों से छुटकारा पाने के लिए चेहरे पर चंदन का पेस्ट लगाएं। सूखने पर चेहरा धो लें। ऐसा नियमित रूप से करने से चेहरे की रंग निखरता है और मुंहासों और दाग-धब्बों से राहत मिलती है।
एक चम्मच दालचीनी पाउडर, आधा चम्मच मेथी के बीज का पाउडर, नींबू का रस और शहद की कुछ बूंदों को एक साथ मिलाएं। इस पेस्ट को सिर्फ पिंपल्स या फोड़े-फुंसियों पर लगाएं। कुछ घंटों तक या रात भर के लिए छोड़ दें। सुबह चेहरा साफ कर लें। आप चाहें तो इस पेस्ट में दो बड़े चम्मच पानी या गुलाब जल में टी ट्री ऑयल की 2 बूंदें मिलाकर भी लगा सकते हैं।
अगर पिंपल्स, एक्ने या रैशेज नहीं हैं, लेकिन चेहरा रूखा और बेजान नजर आ रहा है तो फेशियल स्क्रब का इस्तेमाल करें। चावल के पाउडर को दही और एक चुटकी हल्दी के साथ मिलाएं। चेहरे पर लगाएं और धीरे-धीरे त्वचा पर छोटे गोल घुमाते हुए रगड़ें, खासतौर पर मुहांसे के निशान वाले स्थान पर। इसे पांच मिनट के लिए छोड़ दें, फिर सादे पानी से चेहरा धो लें।
हफ्ते में एक या दो बार फेस मास्क का भी इस्तेमाल किया जा सकता है। अंडे की सफेदी के साथ 3 चम्मच ओट्स और एक चम्मच दही और शहद मिलाएं। होंठों और आंखों के आस-पास की स्किन को छोड़कर पूरे चेहरे पर लगाएं। आधे घंटे बाद इसे धो लें। इस फेस मास्क में चाहें तो सूखे और पीसे हुए नींबू और संतरे के छिलके या पिसे हुए बादाम भी पैक में मिलाए जा सकते हैं।
यदि स्किन धूप से डैमेज हो रही है तो तेज धूप में घर से बाहर निकलने से बचें। साथ ही घर से निकलने से पहले सनस्क्रीन लगाना न भूलें। चेहरे और आंखों को कवर करने के लिए सनग्लासेस और स्कार्फ साथ ले जाना न भूलें।
धूप के प्रति संवेदनशीलता के कारण त्वचा पर काले धब्बे या झाइयां भी पड़ने लगती हैं। ऐसा हार्मोन्स में आए बदलाव के कारण भी होता है। उम्र बढ़ने के साथ स्किन पर फाइन लाइन्स और झुर्रियां भी नजर आ सकती हैं। इनसे बचने के लिए स्किन को रोजाना मॉइस्चराइज करें।